Далас
Далас () е град в окръг Далас в щата Тексас, САЩ. Населението на града е 1 300 092 жители от преброяването през 2016 г. Общата площ на Далас е 997,10 km².

География 
Разположен е в североизточната част на Тексас, на брега на река Тринити. От двете страни на реката са изградени 15 m високи диги за защита от честите наводнения. Езерото Уайт Рок, разположено в източната част на Далас, е другата водна атракция на града. Районът около него е популярно място за отдих и разходка, както и различни водни спортове (гребане и плаване с платноходки).

Климатът е субтропичен. Градът се намира в зоната „Алея на торнадото“. Пролетно време студените въздушни маси, спускащи се от Канада, се сблъскват в топлите влажни маси, идващи от Мексиканския залив, причинявайки силни бури с проливни валежи, мълнии и торнадо.

Население 
С население от 1 300 092 жители (2016), Далас е 8-и по големина в САЩ. По расов признак населението е разпределено така:
 бели – 45,9%
 афроамериканци – 33,3%
 азиатци – 2,5%
 от друга раса – 16,6%

От латиноамерикански произход са 42 % от населението на града.

Икономика 
В миналото, водещите индустрии на града са били добива на петрол (открит през 30-те години на 20 век) и производството и обработката на памук.

Днес телекомуникациите и компютърните технологии са водещ отрасъл в икономиката на града. Далас често е наричан „Силициевата прерия“ („Silicon Prairie“). Централната част на града е опасана от над 160 km оптични кабели.

Банковият сектор е другият водещ сектор от икономиката.

Спорт 
Градът е дом на много професионални отбори. Далас Старс са хокейният отбор на града, играещ в НХЛ.

Далас Маверикс представляват града в НБА, а Далас Каубойс са професионален отбор по американски футбол и играят в NFL.ФК Далас играе в Major League Soccer (MLS).

Известни личности 
 Родени в Далас
 Ник Джонас (16 септември 1992) – поп и рок певец
 Робин Райт (8 април 1966) – актриса
 Стивън Стилс (р. 1945) – музикант
 Ъшър (14 октомври 1978) – аренби певец и танцьор

Източници

Външни препратки 
 Уебсайт на града

 
Основани в САЩ през 1841 година